አቶ ልደቱ አያሌው እንዲከላከሉ ብይን ተሰጠ
ከድምፃዊ ሃጫሉ ሁንዴሳ ግድያ ጋር በተያያዘ ሐምሌ 17 ቀን 2012 ዓ.ም. በቁጥጥር ሥር ከዋሉ በኋላ ፈቃድ የሌለው ሕገወጥ የጦር መሣሪያ ይዞ በመገኘት ወንጀል ክስ የተመሠረባቸው አቶ ልደቱ አያሌው፣ የቀረበባቸውን ክስ እንዲከላከሉ ብይን ተሰጠ፡፡ብይኑን የሰጠው በኦሮሚያ ክልል የምሥራቅ ሸዋ ከፍተኛ ፍርድ ቤት ጥቅምት 26 ቀን 2013 ዓ.ም. ነው፡፡ ዓቃቤ ሕግ ባቀረበው ክስ ላይ ምስክሮቹ እንደ ክሱ ማስረዳት ስለቻሉ፣ አቶ ልደቱ መከላከያ ምስክሮቻቸውን እንዲያቀርቡ ትዕዛዝ  ሰጥቷል፡፡ የአቶ ልደቱ መከላከያ ምስክሮችን ለመስማትም ለኅዳር 16 ቀን 2013 ዓ.ም. ቀጠሮ ሰጥቷል፡፡አቶ ልደቱ እንዲከላከሉ ብይን በተሰጠባቸው ክስ በ100 ሺሕ ብር ዋስትና እንዲፈቱ የምሥራቅ ሸዋ ዞን ከፍተኛ ፍርድ ቤትና ተዘዋዋሪ ጠቅላይ ፍርድ ቤት የፈቀዱላቸው ቢሆንም፣ ሳይፈቱ መቆየታቸውና ሌላ ክስ እንደ ተመሠረባቸው ይታወሳል፡፡ሕገ መንግሥቱንና ሕገ መንግሥታዊ ሥርዓቱን በኃይል ለማፍረስ በማሰብ፣ የሽግግር መንግሥት ማቋቋም የሚል ሰነድ ማዘጋጀትና ሕዝብን ለአመፅ የሚያነሳሳ ከድጡ ወደ ማጡ የሚል መጣጥፍ ማዘጋጀት ወንጀል ክስ እንደ ተመሠረባቸው አይዘነጋም፡፡ በክሱ ላይ ክርክር በማድረግ የዋስትና መብታቸው እንዲከበርላቸውና ሕክምና ለማግኘት ባቀረቡት ጥያቄ ላይ ብይን ለመስጠት ለኅዳር 11 ቀን 2013 ቀጠሮ ተሰጥቷል፡፡ 